SA Rugby begin ‘interne proses’ teen EtzebethEben Etzebeth. SA Rugby sê hy het tot dusver sy volle samewerking gegee aan die ondersoek waarby die Springbokrugbyspeler Eben Etzebeth betrek word. Die Menseregtekommissie (MRK) begin Vrydag in die gelykheidshof met regstappe teen Etzebeth. Dit volg ná die kommissie in Augustus ŉ klag ontvang het oor ŉ beweerde bakleiery buite ŉ kroeg in Langebaan aan die Weskus. ŉ Man beweer hy is deur ŉ groep mans aangerand en rassistiese aanmerkings toegesnou. Etzebeth was glo hierby betrokke. Etzebeth het vroeër al ontken dat hy enigiemand aangerand of rassistiese aanmerkings toegesnou het tydens die voorval. SA Rugby het Donderdag gesê hy sal berus by enige bepalings wat die Suid-Afrikaanse owerhede op sy werkers plaas. “Ons het tot dusver voldoen aan alle versoeke en sal voortgaan om dit te doen soos en wanneer dit van ons verwag word. “Na aanleiding van ons bespreking met die MRK, het ons ŉ interne proses begin om die kwessie te hanteer. Die besonderhede daarvan bly ŉ saak tussen SA Rugby en die betrokke speler,” het SA Rugby in ŉ kort verklaring gesê.